作者:王子一
標題:劉晨阮肇誤入桃源・隨煞尾
內容:色籠蔥光瀲灩，山環水繞天台洞。勢周旋，形曲折，虎踞龍盤仙子宮。本意閒尋採藥翁，誰想桃源一徑通。謾嘆人生似轉蓬，猶恐相逢是夢中。月滿蘭房夜未扃，人在珠簾第幾重。結煞同心心已同，綰就合歡歡正濃。焚盡金爐寶篆空，燒罷銀臺燭影紅。身在天台花樹叢，夢入陽臺雲雨蹤。準備著鳳枕鴛衾玉人共，成就了年少風流志誠種。(同下)。